
I. 

Druh a zdroje kontaminácie

1.  Kontaminácia je znečistenie povrchu materiálu, osôb, zvierat, rastlín a okolitého prostredia látkami chemického, biologického a rádioaktívneho pôvodu.

2.    Príslušníci zasahujúcich zložiek môžu byť kontaminovaní pri
       a) likvidácii mimoriadnych udalostí s výskytom látok chemického, biologického a rádioaktívneho pôvodu,
b) likvidácii požiarov.

3.   Ku kontaminácii príslušníkov zasahujúcich zložiek môže dôjsť pri

      a)  neopatrnej manipulácii s kontaminantom,

b) neopatrnej manipulácii s kontaminovaným materiálom,

c) pohybe v kontaminovanom priestore,

d) odstraňovaní a likvidácii kontaminantu.

II. 

Popis a členenie dekontaminácie

1. Dekontaminácia je činnosť, pri ktorej sa kontaminant (chemická, rádioaktívna alebo biologická látka) odstraňuje z povrchu (materiálu, osôb, zvierat a rastlín) alebo z prostredia; v skutočnosti ide o znižovanie jeho škodlivých účinkov na stanovenú bezpečnostnú úroveň.

2.  Podľa druhu kontaminantu sa dekontaminácia člení na

     a)  odmorovanie (detoxikácia) – chemické kontaminanty,

b) dezaktivácia – rádioaktívne kontaminanty,

c) dezinfekcia – biologické kontaminanty.
3.  Podľa rozsahu vykonávaných činností sa dekontaminácia člení na

     a)  prvotnú,

b) úplnú.
III. 

Všeobecné zásady pri vykonávaní dekontaminácie
1.   Pri vykonávaní dekontaminácie treba

      a)  zistiť druh kontaminantu a rozsah kontaminácie,

b) určiť postup a prostriedok dekontaminácie v závislosti od druhu kontaminantu,

c) určiť úlohy jednotlivým príslušníkom dekontaminačného pracoviska,

d) posúdiť nebezpečnosť produktov dekontaminácie a v prípade potreby zabezpečiť ich zachytávanie a bezpečnú likvidáciu,

e) okamžite začať dekontamináciu kvapalných kontaminantov, pričom použiť aj menej účinné postupy (oplachovanie, zrieďovanie) a nečakať na dodanie špeciálnych prostriedkov,

f) postupovať zhora nadol, prípadne zvnútra von tak, aby kontaminant a produkty dekontaminácie nestekali na čistý povrch,

g) brať do úvahy celkový čas použitia dýchacej techniky vzhľadom na zásobu vzduchu v dýchacom prístroji u kontaminovaného príslušníka,

h) vykonať bezprostredne po ukončení dekontaminácie kontrolu jej účinnosti.

2.  Veliteľ zásahu plánuje čas nasadenia príslušníka s dýchacím prístrojom v pásme priameho ohrozenia a na dekontaminačnom pracovisku tak, aby mu zásoba vzduchu vystačila na dekontamináciu ochranného odevu na ochranu pred chemickými látkami a biologickým materiálom (ďalej len „protichemický odev“). 

3. Osoby, ktoré budú vykonávať dekontamináciu príslušníkov vracajúcich sa z priestoru priameho ohrozenia, musia použiť stupeň ochrany v súlade                s poriadkom protiplynovej služby; ak je kontaminant neznámy alebo ešte nie je identifikovaný, musia použiť najvyšší stupeň ochrany.

IV. 

Popis činnosti dekontaminácie mokrou cestou
Dekontaminácia sa vykonáva na dekontaminačnom pracovisku. Obsluhu dekontaminačného pracoviska tvoria najmenej dve osoby

a)  na miestach, kde je vybudovaná kanalizácia na zber kontaminovanej vody ústiacej do čistiarne odpadových vôd, alebo

b)  v plytkých záchytných nádobách (pevné, nafukovacie), v ktorých sú umiestnené rohože tak, aby osoby nestáli v kontaminovanej vode.

A. Dekontaminácia príslušníka v protichemickom odeve
1.  Príslušníka v protichemickom odeve, ktorého povrch bol (v prípade potreby) najprv mechanicky očistený, treba najprv opláchnuť vodou (z hmlovej prúdnice alebo z dekontaminačnej sprchy), následne naniesť na povrch odevu dekontaminačný roztok (kefou z nádoby, rozstrekovačom) a kefou ho dôkladne rozotrieť po celom povrchu. Pri nanášaní a roztieraní roztoku stojí príslušník s rozkročenými nohami      a rozpaženými rukami. Osobitnú pozornosť treba venovať dekontaminácii rukavíc, podošiev, zorníka, priestoru pretlakových ventilov, záhybov a zakrytých častí odevu (golier, podpazušie, rozkrok, priestor alebo ohyb pod vakom pre dýchací prístroj). Po nanesení a rozotrení dekontaminačného roztoku treba celý povrch odevu dôkladne opláchnuť vodou (z hmlovej prúdnice alebo z dekontaminačnej sprchy). Oplachovanie vodou, nanášanie a roztieranie dekontaminačného roztoku vykonáva obsluha dekontaminačného pracoviska. Obsluha dekontaminačného pracoviska priebežne odčerpáva zo záchytných nádob kvapalný odpad po dekontaminácii do vopred pripravených zberných nádob. Účinnosť dekontaminácie vykonáva príslušník určený veliteľom zásahu alebo veliteľom dekontaminačného pracoviska.

2. Po dekontaminácii sa zasiahnutý príslušník presunie na miesto odstrojenia dekontaminovaných ochranných prostriedkov protiplynovej služby, ktoré určí veliteľ zásahu. Na mieste odstrojenia si za pomoci obsluhy dekontaminačného pracoviska vyzlečie protichemický odev alebo upraví do pohotovostnej polohy a riadi sa pokynmi veliteľa zásahu. Príslušník oblečený do pracovného odevu odíde do tylového priestoru na miesto odpočinku, kde čaká na ďalšie pokyny. Vyzlečený protichemický odev odloží obsluha dekontaminačného pracoviska do vaku alebo plastového vreca, ktoré uzavrie a označí.

3.  
Dekontaminácia protichemického odevu týmto spôsobom sa považuje za prvotnú. Úplná dekontaminácia sa vykoná na hasičskej stanici v priestoroch protiplynovej služby.
B.
Dekontaminácia príslušníka v  protichemickom odeve zraneného alebo v bezvedomí
1. Dekontaminácia zasahujúceho príslušníka zraneného alebo v bezvedomí (ďalej len „postihnutý príslušník“) má svoje špecifiká a pozostáva z týchto dvoch základných krokov: 

    a)  prerušenie styku kontaminantu s postihnutým príslušníkom,

    b)  poskytnutie prvej pomoci.

2. Po prijatí informácie o potrebe dekontaminácie postihnutého príslušníka, ktorý bol zasiahnutý toxickými chemickými látkami a látkami rádioaktívneho alebo biologického pôvodu (biologický agens), zasahujúci príslušníci začnú okamžite vykonávať jeho dekontamináciu, postihnutého príslušníka prenesú do čistého priestoru a poskytnú mu prvú pomoc. Postup prác je takýto:

    a)
dvaja príslušníci dekontaminačného pracoviska vykonajú urýchlene svojpomocne vlastnú dekontamináciu a postavia sa nabok,

    b)   príslušníci istiaceho tímu rýchlo prenesú postihnutého príslušníka na nosidlách (plastových) na miesto, kde je zriadené pracovisko na vykonávanie dekontaminácie,

    c)  príslušníci istiaceho tímu, ktorí prepravili postihnutého príslušníka na miesto, kde je zriadené pracovisko na vykonávanie dekontaminácie, vykonajú dekontamináciu zasiahnutého príslušníka (nanesú dekontaminačný roztok a oplachujú ho vodou), 

    d) dekontaminovaní príslušníci dekonantaminačného pracoviska po kontrole účinnosti dekontaminácie (zvyškovej kontaminácii) prenesú postihnutého príslušníka na nosidlách do čistého priestoru a odovzdajú ho osobám, ktoré mu poskytnú prvú pomoc.

3.
Ak bol postihnutý príslušník kontaminovaný priemyslovými škodlivinami, dekontaminácia sa vykoná len u zraneného príslušníka. Príslušníka, ktorý upadol do bezvedomia, treba okamžite preniesť do čistého prostredia – na náveternú stranu v ochrannom pásme pred hranicou výskytu nebezpečnej látky. Dekontaminácia sa vykoná len v prípade potreby alebo podľa pokynov zamestnanca rýchlej zdravotnej pomoci.

C. Hygienická očista 

Hygienická očista sa vykonáva po každom použití prostriedkov protiplynovej služby na ochranu povrchu tela. Na jej vykonanie možno využiť šatne a sprchy (v stacionárnych objektoch alebo v prenosných stanoch). 

V. 

Základné vybavenie a prostriedky 

na dekontamináciu protichemického odevu

1.  
K základnému vybaveniu na vykonávanie dekontaminácie protichemického odevu patria tieto prostriedky:

      a)  zdroj vody, dekontaminačné činidlo,

      b)  prúdnica, kefa, rozstrekovač, dekontaminačná sprcha,

      c)  nádoba na dekontaminačný roztok,

      d)  rohož,

      e)  záchytné a zberné nádoby,

      f)   vak, plastové vrece, podložka.

2. Prostriedky dekontaminácie (druh dekontaminačného činidla) sa vyberajú v závislosti od druhu kontaminantu (tabuľka č. 1 a 2).
Tabuľka č. 1

Odporúčané prostriedky na dekontamináciu chemických, toxických chemických a rádioaktívných látok z povrchu protichemického odevu
	Kontaminant
	Dekontaminačné činidlo (zmes)

	Anorganické látky 

	Kyseliny
	5 % až 10 % roztok uhličitanu sodného (sóda) alebo uhličitanu draselného

	Zásady
	5 % roztok kyseliny citrónovej alebo 6 % zriedený roztok kyseliny octovej (kuchynský ocot)

	Amoniak
	6 % zriedený roztok kyseliny octovej (kuchynský ocot)

	Chlór
	5 % až 10 % roztok uhličitanu sodného (sóda) alebo uhličitanu draselného

	Kyanidy
	5% až 10 % roztok uhličitanu sodného (sóda)

	Kontaminant
	Dekontaminačné činidlo (zmes)

	Organické látky oxidačné činidla 

	Sírouhlík
	5 % vodný roztok chlórnanu vápenatého

	Organofosfáty
	5 % vodný roztok chlórnanu sodného (SAVO)

5 % vodný roztok chlórnanu vápenatého

	Aldehydy
	5 % vodný roztok chlórnanu vápenatého

	Izokyanáty
	0,5 % roztok kyseliny chlorovodíkovej

	Ropné produkty

	Nafta, benzín
	detergent, sorbent

	Asfalt, mazut
	detergent (otieranie navlhčenou handrou v nafte)

	Decht
	detergent (otieranie navlhčenou handrou v nafte)

	Kontaminant
	Dekontaminačné činidlo (zmes)

	Toxické chemické látky 1)

	Všetky typy TCHL
	2 % vodná suspenzia chlórnanu vápenatého s 0,5 % detergentu a 1 % nafty

	Kontaminant
	Dekontaminačné činidlo (zmes)

	Rádioaktívne látky 2)

	Vonkajší neuzavretý žiarič
	0,5 % roztok povrchovo aktívnych látok (detergent, zmáčadlo)


1)  Účinnosť odmorenia sa kontroluje detekčným prístrojom.

2)  Účinnosť dezaktivácie sa kontroluje dozimetrickým prístrojom.

Tabuľka č. 2         Prostriedky dekontaminácie biologických agens

	Kontaminant
	Dekontaminačné činidlo (zmes)

	Biologický agens
	Názov prípravku
	Odporúčaná koncentrácia prípravku
	Expozičný čas

(min)

	A,B,(C)
	Divosan forte
	0,1 až 0,5 %
	10 min

	A,B,C
	Oxonia aktiv 150
	0,1 až 0,3 %
	10 min

	A,B,C
	Persteril 15 %
	0,1 až 0,5 %
	10 min do zaschnutia

	A,B,C
	Persteril 36 %
	0,1 až 0,5 %
	10 min do zaschnutia

	A,B,C
	Pedox PAA 50
	0,1 až 0,5 %
	10 min do zaschnutia

	A,B,C
	Pedox PAA 30
	0,1 až 0,5 %
	10 min do zaschnutia

	A,B,(C)
	Savo
	5,0 až 25,0 %
	10 min

	A -
	usmrtenie vegetatívnych foriem baktérií, kvasiniek a niektorých druhov mikroskopických vláknitých húb.

	B -
	  inaktivácia vírusu.

	C -
	  usmrtenie spór baktérií.

	(C) -
	čiastočný sporocídny účinok.


VI. 

Bezpečnostné opatrenia na dekontaminačnom pracovisku

1.  Dekontaminačné pracovisko sa zriaďuje na náveternej strane v ochrannom pásme pred hranicou výskytu nebezpečnej látky; člení sa na čistú časť a nečistú časť. Čistá časť sa zriaďuje na náveternej strane. Pri práci je nevyhnutné zabrániť akejkoľvek kontaminácii čistej časti, a  to najmä zamedziť odtekaniu alebo rozstrekovaniu kontaminovaných odpadov z nečistej časti na čistú časť. Pred začatím činnosti musí byť obsluha dekontaminačného pracoviska vybavená ochrannými prostriedkami (na ochranu povrchu tela, dýchacích ciest, rúk a očí).

2.   Pri práci v nečistej časti treba rešpektovať tieto pravidlá:

      a)  činnosť vykonávať v ochranných prostriedkoch,

      b)  chrániť osoby, ktoré sa tu zdržujú,

      c) pri príprave dekontaminačných zmesí používať ochranné prostriedky (na ochranu povrchu tela, dýchacích ciest, rúk a očí podľa pokynu výrobcu),

      d) s dekontaminačnými zmesami zaobchádzať opatrne, používané pracovné prostriedky neodkladať na kontaminované predmety alebo terén,

      e)  organizovať chemickú kontrolu a dozimetrickú kontrolu dekontaminácie,

      f)
periodicky kontrolovať kontamináciu celého pracoviska, používaného príslušenstva a v prípade potreby ho dekontaminovať,

g) neustále sledovať činnosť a správanie sa osôb v nečistej časti.

3. S cieľom zabrániť znečisteniu životného prostredia dekontaminančného pracoviska treba venovať osobitnú pozornosť kvapalnému odpadu                       a zhromažďovať ho v nepriepustných nádobách. Po ukončení dekontaminácie veliteľ zásahu rozhodne o vypustení odpadu do kanalizácie alebo o jeho odovzdaní organizácii oprávnenej na likvidáciu.

VII. 

Druh a množstvo dekontaminačných činidiel 

na dekontamináciu prostriedkov protiplynovej služby
1.  Druh a množstvo dekontaminačných činidiel na dekontamináciu prostriedkov protiplynovej služby na hasičskej stanici určuje krajské riaditeľstvo Hasičského a záchranného zboru, veliteľ záchrannej brigády Hasičského a záchranného zboru  a veliteľ Hasičského a záchranného útvaru hlavného mesta Slovenskej republiky Bratislavy na základe analýzy výskytu a možného rizika úniku nebezpečných látok v územnej pôsobnosti hasičskej stanice.

2.  
Minimálne odporúčané množstvá dekontaminačných činidiel pre hasičskú stanicu: 

       a)  2 (l, kg) detergent,

       b)  1(kg) uhličitan sodný (sóda) alebo uhličitan draselný,

       c)  2 (l) 8 % kyselina octová,

       d)  1 (kg) kyselina citrónová,

       e)  1 (l) kyselina chlorovodíková,

       f)   2 (l) chlórnan sodný (SAVO),

       g)  10 (kg) hydroxid vápenatý (hasené vápno),

       h)   2 (l) kyselina peroxooctová (persteril). 

